Ramaphosa: Stilte is ook ŉ antwoordPres. Cyril Ramaphosa (Foto: @SA Gov News/Twitter) Die nuuskonferensie waartydens die ANC sy steun sou uitspreek vir die manier waarop pres. Cyril Ramaphosa die geldelike bydraes vir sy veldtog om in 2017 ANC-leier te word bestuur het, is op die nippertjie gekanselleer. Daar is ŉ gesegde wat lui “stilte is ook ŉ antwoord”. Oor Karel Schoeman se meesterlike skryfwerk het ŉ resensent by geleentheid opgemerk die sleutel daartoe is die tekstuur van die stilte. En Sherlock Holmes het sy eerste saak opgelos met die sleutelbesef dat die hond nié geblaf het nie. Stilte en dit wat nié gebeur nie is dikwels net so belangrik – of belangriker – as dit wat wél gebeur. Wanneer die regerende party dus al die moeite doen om ŉ mediakonferensie te belê, ŉ lokaal te kry, die minister in die presidensie, Jackson Mthembu, kry om pa te staan vir die mediakonferensie en dit dan op die nippertjie sonder rede kanselleer met die gewoonlik spraaksamige Mthembu wie se enigste kommentaar “geen kommentaar” is nie, moet jy wakker slaap as jy die nuus volg. Die ANC het wel vorendag gekom met ŉ skriftelike verklaring wat lui dat Ramaphosa geen wet oortree het met sy geldinsameling nie, en dat hy in sy beëdigde verklaring aan die hof in antwoord op die bevindings van parlementêre versuim, parlementêre misleiding en geldwassery wat die openbare beskermer, adv. Busisiwe Mkhwebane, teen hom gemaak het en tans voor die hooggeregshof op hersiening is, die volle waarheid meegedeel het. Wat die kansellasie van die mediakonferensie egter toon is dat die ANC nie nou hieroor vrae van ŉ priemende media-kontingent wil beantwoord nie. Dit wys ook dat daar kommer, verdeeldheid en ŉ mate van chaos agter die skerms heers – elemente wat volg op die publikasie van enkele e-posse wat dui op twee dinge: dat daar ŉ lekkasie van onsekere omvang is in die Ramaphosa-kamp, en dat alles ons nog nie vertel is nie. Daar is ŉ stryd binne die ANC aan die gang wat woed om die siel van die regerende party, die staat en die Suid-Afrikaanse demokrasie. Daardie stryd sal oor die volgende paar dae verder ontvou en sal bepalend wees vir Suid-Afrika se huidige en toekomstige welstand. Daar gaan wenners en verloorders van hoë profiel wees, met die afloop tans onseker.